صابرین  "دیلبر"  شعری یادیمیزدادیر. علی نظمی ده عئینی ایستهزا اوصولو ایله، عئینی ییغجاملیقلا بیر موفته‌خورون تصویرینی وئریر. شعرینه  "‌تاپماجا‌"  آدی قویور: صابرین  "ائی پول"  شعری مشهوردور. عومومیتله، پول بو دؤورده قلم صاحیب‌لری‌نین دیقتینی جلب ائدن مؤوضو ایدی. آذربایجاندا کاپیتالیزمین اینکیشافی عصرین ایلک اون ایللرینده باکیدا صنایع‌نین آرتماسی، کاپیتالین ‌نینکی ایقتیصادی عالمده، هم ده مفکوره عالمینده حاکیملیک ائتمه‌سی ادبیات خادیم‌لرینه تاثیرسیز قالا بیلمزدی. بو زامان پول هر شئی ایدی! ایستیثمار دونیاسیندا پولا  "‌بوتون موشکول ایشلرین آچان‌"  دئییردیلر. علی نظمی بو حقیقتی  "‌پول‌"  آدلی موسدس‌سینده چوخ پارلاق بیر شکیلده ایفاده ائتمیشدیر. اگر بؤیوک صابر بیر پولپرست، کؤهنه گؤروشلو کیشی‌نین پولا نئجه سیتاییش ائتدیگینی گؤسترمیشسه، علی نظمی‌نین شعرینده پول حؤکمرانلیغی‌نین اؤزو، بیر ایجتیماعی آزار کیمی تصویر اولونور. شاعیر گؤستریر کی، "‌هر قورو جیسمه جان‌" ، " صاحیب‌-حؤکم-روان " ، " زینده-جاویدان " ، " آمیر و شاه و " ، " آمیر وخان " ،  " جین و، لقب، نیشان " ... هامیسی آنجاق، آنجاق پولدور. مؤلیفین ساتیراسی بورادا موستثنا شیدّت کسب ائتمیشدیر. گولوش ایله یاناشی گؤز یاشی، ایستهزا ایله یاناشی تأسوف، تنقید ایله یاناشی مأیوسلوق! ( " آی زهریمار پول! آی گیدی پول! " ) علی نظمی‌نین شعرینده پول،  "‌مغلوب‌ائدیلمز‌"  بیر قووّه کیمی گؤستریلیر. بو آجیناجاقلی وضعیتین سبب‌لری شاعیر اوچون آیدین اولماسا دا، فلاکتلی نتیجه‌لری آیدیندیر. صابرین  "یات قال دالا لایلای"  روحوندا یازیلمیش  "‌یات!‌"  سرلؤوحه‌لی شعرینده شاعیر موسلمان اطالتینی ساتیرایا توتور:  "‌دونیا و آخیرت سعادتی‌نین یاتماقدا‌"  اولدوغونو دوشونن و عؤمرونو یاتماقلا کئچیرن، عصرین ان بؤیوک ایجتیماعی حادیثه‌لرینه آری ویزیلتیسی کیمی باخان، دونیانی سارسیدیب کؤکوندن دَییشن اینقیلاب‌لار ایله بئله آییلمایان موسلمان اوْبلوْموْولارینا قارشی بوندان کسکین نه سؤز اولا بیلر؟ شاعیر جهالت و غفلت یوخوسونا دالمیش هموطن‌لرینه غضبله‌نیر. بو غضب شاعیرین روحوندا دا، منطیقی سیلسیله تشکیل ائدن مجازلاریندا دا عئینی شیدّتده دیر. شاعیر او قدر تاثیرلنمیش، او قدر هیجانلانمیشدیر کی، سؤزونو ساکیت، سویوقلوقلا دئیه بیلمیر؛ تنقید غضب ایله، گولوش کدر ایله قاریشمیش اولور. بو داخیلی هیجان نتیجه‌سینده، بعضاً اؤزو حیس ائتمه‌دن شخصی کدرینی بیلدیرن میصراع‌لار دا یازیر. بیرینجی بئیت ایله ایکینجی بئیتی موقاییسه ائدک: